Wenda gesels oor loopbaan, SA se Statebond-vooruitsigteWenda Nel in aksie. (Foto: Ben STANSALL / AFP) Suid-Afrika se atletiekspan sal weliswaar sonder sterre soos Wayde van Niekerk, Ruswahl Samaai, Carina Horn en Luxolo Adams na die Statebondspele in Birmingham opruk, maar Wenda Nel meen enigiets is steeds moontlik. “Ek het altyd hoop vir ons atlete,” het die 400 m-hekkiesster aan Maroela Media gesê. “Solank as wat ’n mens die geleentheid kry om jou land te verteenwoordig en by die wegspringpunt op te daag, kan enigiets gebeur. Atletiek is immers ’n sportsoort wat altyd vir ’n verrassing of twee sorg.” Sy is veral opgewonde oor Zenéy van der Walt – die voormalige o.20-Wêreldkampioen wat in haar hekkiesvoetspore volg. “Sy beskik oor baie potensiaal en ek som haar op as iemand wat baie gefokus is om haar doelwitte na te jaag. Sy skrik ook nie sommer vir enige uitdaging nie. Haar mededingende geaardheid op die baan is natuurlik ’n uitstekende eienskap waaroor ’n atleet moet beskik.” Foto: Phill Magakoe/AFP. En wanneer Nel oor atletiek praat, kan jy maar gerus luister. In ’n suksesvolle beroepsloopbaan van net meer as tien jaar was sy onder meer twee keer die vinnigste 400 m-hekkiesatleet by die Afrika-kampioenskap, terwyl sy ook die brons medalje by die 2018-Statebondspele ingeoes het. Daarbenewens het sy ook al twee keer by die Olimpiese Spele weggespring, terwyl haar nege nasionale kampioenskaptitels die afrondingswerk vir ’n baie indrukwekkende atletiekgetuigskrif verskaf. “Ek is trots op my loopbaan. Met elke geleentheid het ek so baie geleer en elke liewe prestasie is vir my kosbaar.” Maar as sy nou een atletiekavontuur moet uitsonder, dan sal dit die Statebondspele van 2018 in Australië wees toe sy derde in haar item met ’n tyd van 54.96 klaargemaak het. “Dit is moeilik om te beskryf, maar wat my voorbereiding betref, was my ingesteldheid net op ’n ander vlak. Ek was gefokus, kalm en vasberade.” Haar atletiekstorie het as ’n graadeenleerder begin toe sy vir die 50 m-wedloop op haar skool se grasveld aangetree het. By latere huissportbyeenkomste het sy omtrent elke item denkbaar gedoen – alles in ’n poging om punte vir haar span te kry. “Naellope, hekkies en verspring was wel die drie items waarmee ek verder gegaan het. Ek het dit in ’n stadium selfs oorweeg om sewekamp te doen, maar toe byt die 400 m-hekkiesgogga my.” Later het sy ook slim begin hardloop – haar oupa het immers vir haar gesê ’n mens moet altyd genoeg petrol in die tenk vir belangrike oomblikke oorhê. Hier seil sy met gemak oor ’n hekkie. Foto: Reg Caldecott. “Daar is eintlik so baie mense wat my oor die jare ondersteun het – van my familie, vriende en span saam met wie ek gewerk het. Terselfdertyd het my man nie vir een oomblik geskroom om my te ondersteun met elke besluit, uitdaging, teleurstelling en hoogtepunt nie. Hy het my gedra en saam gedroom om my doelwitte na te jaag.” ’n Vinnige internetsoektog wys dat haar vinnigste 400 m-hekkiestyd ’n blitsige 54.37 sekondes is. Het sy geglo dat sy selfs vinniger kan hardloop? “Atlete hoop altyd dat hulle kan verbeter. Dit is wat jou motiveer om in die sport te bly sodat jy grense kan verskuif. Vir my het die uurglas egter leeggeloop om nog vinniger te probeer word. Ek sal nou my fokus na ander doelwitte verskuif.” Die 33-jarige Nel het vroeër aangedui dat 2022 haar laaste atletiekseisoen sal wees. Maar sy bly ongetwyfeld een van Suid-Afrika se goue sterre.